open-index/open-wikipedia-markdown huggingface dataset:
Sentee Wales Coast

El **Sentee Wales Coast** (*Llwybr Arfordir Cymru* in gales; *Wales Coast Path* in ingles) l'è un sentee-pasegiada del Gàles, ch'le partìss da Chepstow, in del sud, e 'l riva a Queensferry, in del nord, cun un percùrs de1.400 km. L'è stài inaugüràd el 5 de màgg del 2012.

## Storia

El sentee Wales Coast l'è stài prugetàd dal guèrn galès in culaburasiòn cul Countryside Council for Wales. Dal 2007 el guèrn galès l'ha investìd 2 migliòn de sterline l'ann per el prugètt. El percùrs l'è de 870 miglia (1.400 km), e 'l custègia in cunfìn cun l'Inghiltèra

## Futugrafie

Image:Chepstow oct 2011 057.jpg|La preda a Chepstow che la marca segna el sud del Sentee Wales Coast


## Riferimènt


## Ligàm de föra

* Wales Coast Path, sìtt üficiàl 
* Pasegiàde del sentee Wales Coast
Prost

**Prost** (*Prosto*) l'è ona frazion del comun ciavennasch de Piur, in de la Provincia de Sondri.
El paes el se troeuva in su la riva de la Mera, in tra Ciavenna e Piur.

## Mangià
La zona l'è cognossuda per el sò biscottin de Prost, che l'è voramai in dolz sìmbol de tutta la Val Ciavenna. 

## Referiment
Ronald Reagan

Ol **Ronald Wilson Reagan** (Tampico, Illinois, 5 de june del 1911 &ndash; Los Angeles, Calfornia, 6 de februar del 2004) l'è stat ol quarantesim presidènt di Stacc Unicc.

## Vos corelaa
*Reaganomics
Vergonha

La **vergonha** (pronuncia ocitana: [berˈɣuɲɔ], cont el significaa de "vergògna") l'è la manera che i ocitan ciamen i polìtich di govern fransés vers i citadin che parlen vuna di lengov stòrich de la Francia divers dal fransés. La vergonha la fonzionna in del fà sentì vergògna ai gent de parlà una lengua "inferior", in del provibì l'espression per iscritt, in del umelià i scolar e i student in di scoll, etc. In chell moeud chi, se la percentual de la populazzion francesa che la parlava l'ocitan a l'era de 39% in del 1860, in di ann Vint del sécol XX l'era borlada giò a 26-36% e nel 1993 l'era minga pussee del 7%.

## References
Scanscia

La **scanscia**, cognossuda anca 'me **stampella**, **scrozzola** (o **scrosciola**), **corgnoeula**, **scarozzola**, **scarsola**, **ferla**, l'è on arnes che 'l serviss a dàggh on sostegn ai personn che, per via d'on qualsessia acident, hinn minga bonn de caminà normalment.
I scansc poeuden avèggh vari foeusg: i pussee cognossuu hinn quei che passen sotta l'avambrasc e quei che passen sotta i sell.

## Timologia
La parolla *stampella* la vegn de l'italian, e l'è de origin center-meridional, ma incoeu l'è usada anca a Milan. Se cred che la parolla *stampella* la vegna del verb *stampà*, in del sens de pestà la terra e lassà di impront; per alter, la timologia l'è nò certa.
La parolla originaria milanesa e lombarda ocidental l'è *scanscia* o *scansc *(con variant), che 'l someja che 'l vegna del francon **skatja* o **skakkja*.
La parolla *ferla* l'è doperada in de la Provincia de Bressa e de Mantova, oltra che in Trentin, Emilia ocidental e Romagna (in Veneto gh'è anca la variant *zerla*). La deriva del latin *ferŭla*, che 'l voeur dì "baston".

La parolla *scrosciola* e variant (spantegada in de la Bergamasca, in del Tesin, a Pavia, Lod e Cremona) l'è derivada de *croscia* (doperaa in del Tesin e in de l'Ossola). Quell termen chì el se liga al piemontes *cròssa*, al ligur *scròsoa*, al venet *(s)cròzola*, al ladin *crocia*, al forlan *croçule*, oltra che a l'ocitan *cròssa* e al catalan *crossa*. Tutt 'sti paroll el someja che sien ligaa anca l'italian *gruccia* (in Umbria *croccia*), che 'l vegn del germanegh **krukkja* o **krukjo* e che l'è compagn de l'ingles *crutch*, l'olandes *kruk*, el todesch *Krücke*, el norveges *krykke* e 'l svedes *krycka*.

## Referiment
Goga e Magoga (disch)

**Goga e Magoga** l'è on disch del Davide Van de Sfroos, sortii el 15 de april del 2014. L'è staa preceduu del singol con l'istess nomm, publicaa el dì prima.
L'album el gh'ha dent tancc inediti, anca se on quaidun de lor l'eva staa giamò cantaa in di tournée di agn prima (per esempi l'istessa *Goga e Magoga*, ma anca *Ki* e *El Calderon de la Stria*).
La pupart di canzon l'è in lombard, foeura che *Colle nero* (che la gh'ha in lombard apena el ritornell) e *Il dono del vento*, che l'è tutta in italian.

## Lista di canzon
Tutt i canzon hinn staa scrivuu del Davide Van de Sfroos.
# *Angel* - 4.21
# *Ki* - 4.42
# *Figlio di ieri* - 4.12
# *Crusta de platen* - 3.09 
# *El calderon de la stria* - 5.01
# *Mad Max* - 4.04
# *Infermiera* - 3.39
# *De me* - 3.57
# *Cinema Ambra* - 3.36
# *Il re del giardino* - 2.46
# *[[Goga e Magoga (singol)|Goga e magoga]]* - 6.28
# *Colle nero* - 3.12
# *Gira gira* - 4.47
# *Omen* - 3.33
# *Il viaggiatore* - 4.38
# *Il dono del vento* - 3.14

## Vos corelaa
*Goga e Magoga (singol)
Deveria

La **Deveria** (parnonzia local: ['dveria]; walser: *Churummbach*; italian: *Diveria* o *Doveria*) a l'è on riaa alpin.
El nass arent al Sempion, a 2005 meter sora el nivell del mar, in territori svizzer (Canton Vales). De lì, dopo avè traversaa la frazion de Egga, el riva in Italia.
Lilinscì la traversa tutta la Val Dever, per poeu andà dent a la Tos.
## Comun traversaa
* **[[Svizzera]]**: Sempion
* **[[Italia]]**: Trasquera, Varsc, Crevola.
## Referiment
Zoom de Cumiana

Ul **Zoom** l'è un biuparch di divertiment e faunistich miss in pé in dal cumun da Cumiana in pruvincia da Turin in dal 2009.
Wanda Nara

**Wanda Nara** (Boulogne Sur Mer, Pruvincia de Buenos Aires, Argentina, 10 de dicember dal 1986) l'é 'na sobrett e mudela argentina. L'é la suréla de Zaira Nara.

## I só laurà
### Teáter
*  *Humor en Custodia* (2005–2006)
*  *King Corona* (2006–2007)

### Televisión
*  *Sin código* (2005–2006)
*  *Casados con hijos* (2006)
*  *Patinando por un Sueño* (2007)
*  *El Musical de tus Sueños* (2009)
*  *Justo a tiempo* (2009–2011)
*  *Bailando por un Sueño* (2011)
*  *Susana Giménez - Entrevistas* (2013)
*  *La pelu* (2013)
*  *Susana Giménez - Especiales* (2017)
*  *Golpe al corazón* (2017–2018)
*  *Especiales Musicales de Morfi* (2018)
*  *Tiki Taka - Il calcio è il nostro gioco* (2018–2020)
*  *Por el mundo* (2019)
*  *Grande Fratello VIP* (2020)
*  *¿Quién es la máscara?* (2022)
*  *Ballando con le stelle* (2022) - guest star
*  *Gran Hermano* (2023)
*  *MasterChef Argentina* (2023)
*  *Ballando con le stelle* (2023)

## Riferimént


## Ligam de föra
* Scheda de Wanda Nara in sül IMDB
Sentee Pembrokeshire

El **Pembrokeshire** (*Llwybr Arfordir Sir Benfro* in gales; *Pembrokeshire Coast Path* in ingles) l'è un sentee-pasegiada del Gàles, ch'le partìss da Poppit Sands, in del sud, e 'l riva a Amroth, in del nord, cun un percùrs de 299 km. L'è stài inaugüràd in del 1970 e dal 2012 el fa part del Sentee Wales Coast.

## Storia

El scritùr Ronald Lockley, in del 1952, l'ha fài d'le ricerhce sul *Parc Nasiunàl Pembrokeshire Coast*, e l'ha vìst che a drè al percùrs gh'era d'i paesìn picinìn, ma nò culegàd tr d'lùr.

Lü e la Cumisiòn per l'espròpri d'le tère i hann fài una relasiòn in del 1953 e i hann vìst che quasi tütt i hann dì de sì a lìespèròpri per fa el sentè. Per finì föra el laurà gh'è vursüd 17 ann e el sentè l'è stài inaugürad el 16 de màgg del 1970, cun 180 miglia (290 km), e in d'i ültim ann l'hann slungàd fin a 299 km.

## Futugrafíe

Image:Marloes peninsula, Pembrokeshire coast, Wales, UK.JPG|El sentee Pembrokeshire da la Penisula de Marloes
Image:View over Poppit Sands - geograph.org.uk - 890616.jpg|El sentee in d'la spiàia Poppit


## Note


## Ligàm de föra

* Pembrokeshire Coastal Path. Fresh air and spectacular views.
Goga e Magoga (singol)

**Goga e Magoga** a l'è on singol del Davide Van de Sfroos, publicaa el 14 de april del 2014.
A l'è la *title-track* de l'album del cantautor comasch con l'istess nomm, publicaa el dì dopo. Insemma al singol l'è staa publicaa on video ofizial.
La canzon, che la ciappa el nomm de l'espression proverbial lombarda, la cunta su a la manera del De Sfroos i problema de la società del dì d'incoeu che, come 'l dis el titol, l'è dree a 'ndà in *[[goga e magoga]]*.
In del 2015 l'è stada ripresentada anmò cont on rangiament orchestral in del disch Synfuniia.
## Vos corelaa
*Goga e Magoga (disch)
## Ligamm de foeura
*El video ofizial
Josep Pla

**Josep Pla i Casadevall** (Palafrugell, Catalògna, 8 di mars del 1897 - Llofriu, Catalògna, 23 di bril del 1981) l'è staa ün scritur catalan. 

## Òpere
* *Coses vistes* (1925)
* *Rússia* (1925)
* *Llanterna màgica* (1926)
* *Relacions* (1927)
* *Vida de Manolo* (1928)
* *Cartes de lluny* (1928)
* *Cartes meridionals* (1929)
* *Madrid (Un dietari)* (1929)
* *Francesc Cambó* (1928-1930)
* *Vint-i-cinc anys de política catalanista* (1931)
* *Madrid (L'adveniment de la República)* (1931)
* *Viatge a Catalunya* (1934)
* *Cadaqués* (1947)
* *Bodegó amb peixos* (1950)
* *L'illa dels castanyers* (1951)
* *Pa i raïm* (1951)
* *Un senyor Barcelona* (1951)
* *El carrer estret* (1952)
* *Llagosta i pollastre* (1952)
* *El vent garbí* (1952)
* *Girona* (1952)
* *Els pagesos* (1952)
* *Nocturn de primavera* (1953)
* *Els anys* (1953)
* *Les hores* (1953)
* *Contraban* (1954)
* *Peix fregit* (1954)
* *L'Empordanet* (1954)
* *Cartes d'Itàlia* (1955)
* *[[Santiago Rusiñol]] i el seu temps* (1955)
* *Els moments* (1955)
* *Week-end d'estiu a Nova York* (1955) 
* *De l'Empordanet a Barcelona* (1956).
Vegg comun de la Provincia de Pavia

## XIX secol
* Barona, unida in del 1872 a Albuzzan.
* Belvedè, unii in del 1871 a la Vall.
* Butiragh, unii in del 1871 a Vistarin.
* Cà di Tedioeu, unida in del 1870 ai Corp Sant de Pavia; destaccada e unida a Fossarmaa in del 1883.
* Cà de la Terra, unida in del 1871 a Fossarmaa.
* Cair, unii in del 1890 a la Piev.
* Calignan, unii in del 1872 a Cura.
* Cambiò, unii in del 1867 a Gambarana.
* Camort, unii in del 1871 a Sizian.
* Camp Rinald, unii in del 1871 a Miradò.
* Casategh, unii in del 1872 a Giussaa.
* Cassinn Calderee, unii in del 1872 a la Torr.
* Cassinn Siringhee, unii in del 1872 a la Torr; destaccaa e unii a Pavia in del 1929.
* Cassinn Tolentinn, unii in del 1872 a la Torr d'Isola.
* Cassin, unii in del 1867 a Bronn.
* Castell, unii in del 1872 a Marzan.
*
## XX secol
* Albared, unii in del 1928 a Camp Spinos Albared.
* Baselega, unida in del 1928 a Giussaa.
* Botaron, unii in del 1928 a Bressana Botaron.
* Branduzz, unii in del 1928 a Castellett.
* Bressana, unida in del 1928 a Bressana Botaron.
* Camp Spinos, unii in del 1928 a Camp Spinos Albared.
* Cantonal, unii in del 1936 a Chignoeu.
* Carpignagh, unii in del 1928 a Giussaa.
* El Castellar, unii in del 1928 a la Torr.
* Turagh Boldon, unii in del 1938 a Giussagh

## XXI secol
* El Cornal, unii a Cornal e Bastida in del 2014.
* Bastida, unida a Cornal e Bastida in del 2014.

## Destacament
* Camp Spinos Albared, destaccaa in di comun de Camp Spinos e Albared in del 1948.
Baner Peran

La **Baner Peran** o **bandéra de Peran** l’è la bandéra de la Cornuàia, l’è fàcia da öna crus biànca söl fónt nìgher e al dé de ‘ncö l’è dovràda cóme sìmbol de identità da la zét de la Cornuàia. La bandéra l’è dedicàda al San Peran, abàt del sécol VI, sant protetùr di minadùr de stagn e de la Cornuàia. 

La bandéra de San Peran la ghe sömèa ach a la bandéra de San David, patròn del Gàles e la ghe sömèa ach a la ègia bandèra de la Bretàgna, la Kroaz Du o crus nìgra, dovràda dal Dücàt de Bretàgna sö la fì del Médio Éf, quand l'éra ü stat indipendènt.  

## La sò stòria
Chèsta bandéra l’è de sigür lüminàda cóme bandéra de la Cornuàia per la prìma ólta in del 1838 dal Davies Gilbert in del sò lìber *The Parochial History of Cornwall*, ‘ndo che ‘l iscrìf che *öna crus biànca sö fónt nìgher l’éra prima de alùra la bandéra de San Peran e ‘l stendàrd de la Cornuàia*. Dezà che ‘l Gilbert l’à scricc *prima de alùra* s'pènsa che lü ‘l saìa che chèsta bandéra l’éra stàcia dovràda prìma del 1838, ma se sà negóta de piö précis sö chèl che l’avrès saìt o troàt in di sò stöde sö chèst argomènt.
 
De sigür la bandéra l’è ü tòch piö ègia se s’pènsa che zamò in del sécol XV söl istèma de la famèa Saint-Peran la gh’éra öna crus biànca sö fónt nìgher. Gh’è pò ün artìcol de la Encyclopædia Britannica che la regórda cóme la Baner Peran la sarès stàcia dovràda dal contigènt cornuaiés in del 1415 a la batàia de Agincourt. Infìna gh'è de regordà che la piö ègia riprodüsiù de chèsta bandéra se la tróa sö ‘n d’öna etràda de la Abasìa de Westminster, paregiàda ‘n del 1888 per regordà ol famùs inventùr e ‘ngegnér cornuagliés Richard Trevithick.
Viviana Laffranchi

La **Viviana Laffranchi** l'è ona cantautris taliana de Brèsa. 

El sò ultem album, *Denacc a i oeucc*, l'è cantaa tut in Dialett bressan e a l'è staa fortament voruu e sponsorizaa del Comun de Bresa e Viston e de la Comunitaa montana de Val Sàbia.

## Discografia
*2010 - *Cose giuste e sbagliate*
*2012 - *Denacc a i oeucc, Vol. 1 (Storie dela nossa gent)*

## Formazion
***Viviana** - vos, ghitara
***Giulio Scalmana** - taster, fisarmonega, programazion
***Marco Ruffini** - ghitara, cajon

### Riferimencc
Tremezzina

**Tremezzina** (parnonzia local: [treme'dzina]; italian: *Tremezzina*) l'è on comun de la Provincia de Comm. Ghe viven 5.060 personn.
El paes el se troeuva in su la riva del Lagh de Comm, pu o manch in del pont indè che se spartissen i duu brocch del lagh.
A l'è stada formada per la prima voeulta in del 1928, con l'union di comun de Tremezz, Lenn e Mezzegra. L'union l'è terminada in del 1947, ma l'è stada recostituida de noeuv in del 2014. In quella ocasion chì, gh'è staa giontaa anca el vegg comun de Ossusc.
In de la Tremezzina gh'è on gran numer de hotel de lusso, vill de sciori e parch. In de la frazion de Ossusc a gh'è on Sacher Mont, menter in del paes de Giulin hann coppaa el Benito Mussolini.

## Vos corelaa
* Villa Leoni (Lagh de Com)
* Villa Playboy (Lagh de Com)
* Ossusc
* Lenn
* Mezzegra
* Tremezz
Baner Dewi San

La **baner Dewi Sant** (in Galés) o **bandéra de San David** l’è ön bandéra dovràda cóme sìmbol del Gàles, ‘nsèma a la piö dovràda bandéra col dragh rós, e l’è fàcia da öna crus zàlda sö fónt nìgher ach se ògne tat i dù culùr i è ‘nvertìcc e la crus l’è nìgra sö fónt zàlt.
Chèsta crus e isé ach la bandéra i è dedicàde al San David (500 – 589) èscof de Tyddewi (Menevia) del sécol VI e sant protetùr de töt ol Gàles. L’è dovràda sùra de töt ol dé de la fèsta del San David, che l’è l’ü de mars e la quàze stèsa a' stèma de la Diòcezi de San David.

La bandéra co la crus de San David l’è ü sìmbol del Galés a la stèsa manéra che la crùs de San Zórs, de San Andréa, de San Patrìsio e de San Peran i è dovràde cóme sìmbol de l’Inghiltèra, de la Scòsia, de l’Irlanda e de la Cornuàia.
Most

El **most** (ciamaa *vin dolz* in d'on quai dialett alpin l'è quell liquid che 'l vegn foeura de la spremidura de vegetai (compagn de la frutta), eventualment messedaa con l'aqua.
A l'è vun di primm pass per la produzion de alcolegh, compagn del vin e de la birra. De solet, se l'è minga specificaa, con *most* se intend soratutt quell de l'uga.
## Origin del nomm
La parolla most la vegn del latin *(vinum) mŭstum*, che 'l voeur dì "gnamò fermentad". L'è comuna a tucc i lenguagg romanz (catalan *most*, frances *moût*, spagnoeu, portoghes e italian *mosto*, rumen *must*, sicilian *mustu*), e la s'è spantegada anca in di lenguagg germanegh (ingles *must*, olandes *most*), slav, grech e ungheres.
## Referenz


## Alter progett
Vegg comun de la Provincia de Bergom

## XIX secol

## XX secol

## XXI secol
* Brembilla, unida a Val Brembilla in del 2014.
* Gerosa, unida a Val Brembilla in del 2014.
* Valsecca, unida a Sant Imbon in del 2014.
## Spostament de provincia

Calolz e Cort, Carenn, Val d'Erv, Mont Marenz, Torr di Bus e Vercuragh.
Paja

La **paja** l'è on lavorà agricol che 'l ven foeura di culmi (cioè i fust di cereai) quand che la pianta l'è maruda.
La pò vess considerada comè on sotta-produtt de la gricoltura, pechè l'è quell che 'l resta dopo avè battuu el forment. In tra i cereai *de paja* a gh'è 'l forment, el formenton, l'orz, l'avena, el ris, el mej, la seghel e 'l farr.
Se la ven regolta, la paja la ven anca imballada, anca se incoeu el suced meno despess (per reson economegh). I mucc de paja montonaa insemma se ciamen *[[pajee]]*.
La paja la pò avèggh anca di alter fonzion: la pò vess doperada per fà di tecc, di popp, capei, o anca di lavorà pussee artistegh.
## Origin del nomm
*Paja* el vegn del latin *palĕa*. Quell nomm chì l'è spantegaa in tutt el domini neolatin (frances *paille*, italian *paglia*, spagnoeu e catalan *palla*, ocitan *palha*, sicilian *pagghia*).
In del latin classegh se ciamava *stramen*, che 'l se vesina al nomm doperaa in la pupart di lengov germanegh (ingles *straw*, todesch *stroh*, islandes *strá*, olandes *stro*). El s'è conservaa in del ladin e romancc *stram/strom* e l'ha lassaa di trasc in del lombard *[[stramm]]*.  
## Referiment
Restell (arnes)

El **restell** l'è on arnes che, insemma a la forca, el serviss a regoeuj el fen e la paja secch a rebatton del sô (ma anca i foeuj secch o castegn).
A l'è faa cont on manegh longh e de legn e, a la fin, cont on *petten* faa de vari dencc. El petten el pò vess de metall, legn, ma anca de plastega.
In del mond rural el restell l'è on arnes important de bon, soratutt in del passaa. L'è spantegaa in tutt el mond.

## El nomm
El nomm "restell" el vegn del latin *rastrellum***, **diminutiv de *raster *o *rastrum* (con l'istess significaa). La parolla l'è spantegada anca in del rest de l'Italia (toscan *rastrello* o *rastello*, venezian *rasteło*, napoletan *rastiello*, sicilian *(g)rastieddu*) e anca in del frances *râteau* e in del spagnoeu *rastrillo*. Del neolatin l'è passaa anca in alter lenguagg, compagn del breton *rastell*.
In catalan l'è *rampí*, in portoghes *angazo*, in galizian *ancinho*. 
## Referenz
Cazzuu

El **cazzuu** o anca **cazza** o **ramajoeu** l'è ona possada doperada per servì o cusinà di mangià liquid.
L'è quasi compagn d'on cugiaron, anca se l'è diferent per trii lavor: 
*la conca l'è pu o manch redonda, per podè regoeuj el liquid; 
*la posizion de la conca l'è pussee angolada respett al manegh, per permett de podè regoeuj di liquid anca in contenidor bei gross e strecc, compagn de pignatt;
*el manegh l'è bell longh, e inscì se pò tegnì la man assee delonsg per scottàss minga.
I cazzuu de solet hinn faa de metall, soratutt de alumini o de azzal, ma anca de argenton, ramm, loton o ferr smaltaa. Ghe n'è anca de legn o, pussee rarament, de on quai material plastegh bon de resist al calor.
I cazzuu con la conca sbusada se ciamen *[[scumaroeula|scumaroeu]]*.

I paroll *cazzuu* e *cazza* hinn doperaa anca in Piemont (*cassul*) e Liguria (*cassa*), oltra che in de l'italian antigh (*cazza*). In del rest del mond neolatin se doperen alter nomm.
## Referiment

## Vos corelaa
*Cugiar de legn
*Scumaroeula
Argenton

L**'argenton** l'è ona fameja de ligh metallegh in ramm-zinch-nichel: ramm al 50-60%, zinch al 15-30%, nichel 10-30%. In 'sta manera l'è bon de resist a la corosion.
El ciappa el sò nomm per el sò color che, per via de la presenza del nichel, le fa somejà on poo a l'argent.
El vegna drovaa solitament per fà su i possad, ma anca per lavorà de ingegneria e medesina.
Colverd

**Colverd** (*Colverde*) l'è on comun de la Provincia de Comm.
El paes el gh'ha ona popolazion de 5.238 abitant (censiment del 2012) e l'è nassuu in del 2014 de la fusion di comun de Drezz, Parè e Gironegh.

El confina cont i comun de Cavallasca, Falòpp, Luraa, Montan, Olgiaa Ronagh, Uggiaa e Vila Guardia e pö arent al comun a gh'è 'l confin cont el Canton Tesin (comun de Ciass).

Colverd el se troeuva a ovest de Comm.
## Vos corelaa
* Parè
* Drezz
* Gironegh
Pajee

El **pajee** (ciamaa anca *meda*) l'è on gran mucc faa de paja montonada tutta intorna a on pal per formà on cono. La paja l'è poeu destinada a vess mangiada di besti.
Al dì d'incoeu hinn pu inscì doperaa comè on temp: se preferissen i ball de paja, che hinn pussee facil de trasportà e de montonà insemma.
## Referiment

## Vos corelaa
*Paja
Loton

El **loton** (o **oton**) l'è ona liga metallega fada de ramm (Cu) e zinch (Zn).
Oltra ai *loton binari* (faa su de la fusion de 'sti duu metai), a gh'è anca i *loton ternari*, indove gh'è anca on terz element chimegh, che 'l ghe da a la liga ona quai altra caratteristega. Per esempi, el manganes e 'l stagn fann cress la resistenza a la corosion, el ferr el fa cress el caregh de rottura, e via inscì. A gh'è anca di *loton quaternari*.
El loton el vegna doperaa per tanti lavorà che vann, per esempi, de la elettricità a l'idraulega, de l'industria chimega ai strument musserai.
## Origin del nomm
El nomm loton, doperaa anca in venezian e piemontes, el dovaria vegnì de ona parolla siciliana derivada de l'arab *lātūn*, che 'l voeur dì "ramm". De lì la parolla la s'è spantegada per tutta l'Europa, e l'è doperada in tucc i lengov neolatinn ocidentai (catalan *llautó*, spagnoeu *latón*, frances *laiton*, ocitan *laton*, portoghes *latão*, forlan *leton*), oltra che in de l'islandes *látún* e in del russ, bieloruss e ucrain **, . In italian se dis *ottone*, perchè la L inizial l'è stada interpretada comè on articol determinativ.
## Referiment
Foss

On **foss** o **cav** l'è on canal artifizial de dimension variabei.
El vegn doperaa soratutt per quistion de irigazion, e per quest l'è compagn di ronsg.
## Vos corelaa
*Ronsgia
*Camp
Chico Anysio

**Chico Anysio**, nùm cumplèt **Francisco Anysio de Oliveira Paula Filho** (Maranguape, Brasil, 12 d'aprìl 1931 - 23 'd màrs 2012), l'è stài un atùr, còmic e scritùr umurista brasilian. Insema a Chacrinha e Silviu Santos l'è vün d'i pelàster d'la television brasigliana.

## Biugrafia

Nasüd a Maranguape, Cearà in del 1931, el s'è trasferìd a Rio de Janeiro cun la famiglia quant l'era un fiulìn e l'ha cumenciàd a laurà in d'i ann '50 a *Radio Guanabara*.

In dla sò famiglia slargàda ch'è tantìsim artìst:

* sò fiöl Lug de Paula, atùr; 
* sò fiöl Nizo Neto, atùr còmic e dupiadùr; 
* el fiöl DJ Cícero Chaves; 
* fiöl Bruno Mazzeo, atùr nasùd quant l'era spusàd cun l'atura Alcione Mazzeo. 
* la surèla atùra Lupe Gigliotti, el fradèl regista Zelito Viana; 
* La sua ültima dòna l'è stài Malga Di Paula.

L'è mòrt in del 2012 a 80 ann.

## Cinema
* 1996 - *Tieta do Brasil*, Zé Esteves
* 2009 - *Se Eu Fosse Você 2*, Olavo
* 2009 - *Altas Aventuras*, dupiadùr de Carl Fredricksen
* 2010 - *Uma Professora Muito Maluquinha*, Monsenhor Aristides

## Futugrafìi


Image:Chico Anysio 02.jpg|Chico Anysio in del 2003.


## Nòti


## Ligam de föra

* Scheda de Chico Anysio in sül IMDB
Scumaroeula

La **scumaroeula**, ciamada anca **cazzuu foraa** (e variant) o **cervis**, l'è ona sort de possada doperada in del cusinà.
La gh'ha la forma d'on cugiaron, e la serviss a toeu via i residov proteich de sals, broeud, zupp e via inscì; in alternativa, la serviss per separà de l'aqua sbrojenta o de l'oli de fricciura i mangià gemò cott. Per 'sta reson, la conca del cugiar l'è tutta forada, inscì che i liquid poeuden vess scolaa. Inoltra la scumaroeula la gh'ha on manegh bell longh, per evità de scottàss i man.
A l'è on arnes che l'esist almanch del VI secol.
## Referiment

## Vos corelaa
*Cazzuu
Ragô

El **ragô** (parnonziaa anca *ragò*) l'è 'l nomm doperaa per ciamà on rosc de carna tridada insemma, cont anca di alter ingredient che poeuden varià.
Esisten anca di ragô de pess o de tofu. Despess el ragô el ven doperaa per condì la pasta o i lasagn. In tra i ragô pussee famos de l'Italia a gh'è quell de Bologna, quell de Napoli o quell de Potenza.

La parolla l'è on francesism: defatti la vegn de *ragoût*, sostantiv derivaa del verb *ragoûter*, che 'l voeur dì "dessedà torna l'apetitt" (leteralment *re-gustà*). La parolla francesa l'è stada scrivuda *ragù* in italian, e inscì la s'è spantegada in tutt el mond (spagnoeu *ragú*, portoghes *ragu* ecc.).
## Vos corelaa
*Broeud
Verd

El **verd** l'è vön di culur del speter che l'omm al pö vidé, un fracch cumün in natüra. I piancc henn verd quand che la clorofila la tö dent tüt i lünghezz d'unda (e donca i culur) föra che 'l verd, ch'al ven "refletüü" e donca captaa de l'öcc üman.

La lüss verd la gh'haa una lüngheza d'unda intermedia respett a i olter culur visibil, in tra i 490 e 570 nanometer. A l'è vön di tri culur primaar aditiv, el so culur cumplementaar l'è el magenta. Tancc artist, tütavia,  i cunsideran ancamò el russ el so culur cumplementaar.

La parola verd la ven del latin pupulaar *vìrdem*, che al ven de *vĭridis* "viv", "vivas".
Fumm

El **fummm** l'è ona despersion coloidal de partesei soled (cont on diameter de circa 1 µm) in d'on gas. El pò vess generaa in de la liberazion de prodott gassos in di reazion chimegh (per esempi dopo 'na combustion).


La parolla *fumm* la vegn del latin *fumus*, con l'istess significaa, e l'è comuna a tucc i lengov neolatinn (catalan e rumen *fum*, italian *fumo*, spagnoeu *humo*, frances *fumée*, galizian *fume*, portoghes *fumo*, sicilian *fumu*, napoletan *fummo*, sardegnoeu *vummu*).

## Vos corelaa
*Foeugh
Scender

La **scender** o **scendra** l'è 'l residov soled de la combustion. A l'è ona polver che la pò 'vèggh tutt i tonalità del gris, del fumm de ras fina gris ciar ciarent, squasi bianch.
La composizion de la scender la varia cont el material brusaa in de la combustion, e de la temperadura al qual l'è staa brusaa. In gener l'è fada de sostanz ossidaa e con temperadur de fusion e vaporizazion bei volt, compagn di compost ionegh di metai. L'è senza aqua e, generalmente, element linger.
La gh'ha tancc saa minerai, e donca l'è bona per ingrassà i piant e i camp.

El nomm *scender* el vegn del latin *cinĕrem*. La costruzion cont el grupp -ND l'è tipega di lengov galoromanz, e la troeuvom in quasi tutt el Nord Italia e in frances (*cendre*), romancc (*tschendra*) e catalan (*cendra*). In lombard a gh'è anca la parolla *cener*, ma l'è on italianism recent (opur ona parolla del bass lodesan, del cremones, del bressan e del mantovan).
In alter lengov neolatinn inveci se dopera on derivaa del latin volgar **cinisia* o **cinusia*: l'è 'l cas del spagnoeu *ceniza*, del portoghes *cinza*, del romen *cenuşă*, del sardegnoeu *chigina* (cont aferesi), del forlan *cinise*.
## Referiment

## Vos corelaa
*Foeugh
*Brasca
*Bernisa
*Combustion
Blö

El ***blö*** l'è vön di culur del speter visibil che l'om al pö vidé. Al se tröva in tra 'l cian e il viulett e 'l gh'ha una lüngheza d'unda de pu sö pu giò 470 nanometer. L'è vön di tri culur primaar aditiv, insema al verd e al russ. El so culur cumplementaar l'è 'l giald.
El blö l'è 'l culur del ciel perché i molecol de gas che i gh'è dent in de l'atmosfera i spegen dumà la lüss blö che la gh'haa lüngheza d'unda minur, menter i lünghezz d'unda magiur i vegnen refletüü.
L'aqua di mar, lagh e de i olter grand distes de aqua l'è blö perché i band energetich i vegen sörbii in möd difarent del'aqua, fand sparì in orden i radiaziun püssé fiacch: prima el russ, pöj el giald, pöi el verd, pöi il viöla, e infina el blö. Poiché la lüss blö l'è chela cunt püssé penetraziun, e anca chela duminant ind i grand distes d'aqua, cheste chì i henn donca de culur blö.
La parola "blö" l'è un francesism ch'al ven da la parola francesa *bleu*.
Viöla

El ***viöla*** (ciamaa anca *viöra* o *viula*) l'è vön di culur del speter che l'omm al pö vidé.  A l'è chel assuciaa a la frequenza püssé volta e a la lüngheza d'unda püssé curta ch'a gh'è dent ind l'intervall tra i 420 e i 380 nanometer. La tö 'l nom  dal fiur ch'al gh'haa l'istess nom e l'è defacc propi viöla. 

In pitüra se dis che 'l viöla l'è un culur secundari, perchè al ven föra quand che se meten insema dü culur primari, el blö e 'l russ.
Rösa (culur)

El ***rösa*** (ciamaa anca *rosa*) l'è vön di culur del speter che l'omm al pö vidé. 
L'è un culur russ-ciar, che al tö 'l nom del fiur ch'al gh'haa l' istess nom. Segond di indagen in Europa e ind i Stat Üni d'America, el rösa, specialment quand che al ven metüü insema al bianch o al blö ciar, a l'è el culur püssé söciaa a la feminilità, al dulz, a la giuventü e a la sensibilità. Tütavia, quand che al viene cumbinaa cunt el viöla o 'l negher, al ven söciaa a l' erutism e a la sedüziun.

El rösa l'è staa druaa cunt un nom 'me prima völta ind el tard XVII secul.
Celest

El **celest** l'è vön di culur del speter che l'omm al pö vidé, un fracch cumün in natüra: al se pö vidé suratüt ind el ciel quand che l'è bel nett o anca ind el mar. 
Ind la lingua lumbarda el celest l'è vön di culur principai: l'è una versiun püssé ciara del blö, cumpagn del rösa che a l'è fundamentalment un russ püssé ciar.
Maron (culur)

El ***maron*** (ciamaa anca *marù* in lumbaart oriental o *brün*), l'è vön di culur del speter che l'omm al pö vidé. El maron l'è minga un culur devers del naranz, ma una variant püssé fosca del naranz.
El maron l'è un culur piötost cumün in natüra: per esempi a l'è el culur de la tera, del tüder di piancc e del legn.
El maron l'è un mesciott de tri olter culur primari: giald, russ e blö.
Vedretta

Ona **vedretta** o **vedrecc**, **vedriccia** l'è ona massa bella granda de giazz di region polar e de montagna, che la partegn ai formazion nevos perenn in di vai.
La se forma con la nev grazie al gel e la scorr adasi adasi invers al bass per via de la gravità. 

Al dì d'incoeu i vedrett ris'cen de descomparì per via del rescaldament global. 

## Vos corelaa
*Giazz
* Nev
Giazz

El **giazz** (variant locali: **giasc**, **giascia**) l'è 'l nomm che la gh'ha l'aqua in de l'istatt soled: a l'è on soled cristallin tasparent. L'istessa parolla *cristall* la vegn d'ona parolla greca che la voeur dì proppi *giazz*.
A pression atmosferega standard (101 325 Pa), la transizion in tra l'aqua liqueda e 'l giazz la gh'è a 0° C.

A causa del fenomen de sorafusion, l'aqua la pò restà a l'istatt liqued anca sotta i 0°C; inoltra el giazz el pò formàss anca a temperadur superior ai 0°C con pression superior a quella normal e, anca al contrari, restà a l'istatt liqued o gassos fina a -30°C, con pression pussee bass. A gh'è 14 fas soled de l'aqua diferent, ma la pussee comuna l'è la I<sub>h</sub>, che l'è l'unega presenta in la biosfera, foeura che 'na percentual piscinina de I<sub>c</sub> rentrazzabela in de l'alta atmosfera. I vari fas del giazz formaa a pression diferent de quella normal a gh'hann ona strutura cristallina diferenta de quella del giazz comun.

La scenza che la studia el giazz e i sò lavorà compagn (per esempi i vedrett) la se ciama *[[glaciologia]]*.

## El nomm
El nomm *giazz* el vegn del latin *glacĕum*, e l'è doperaa in squasi tutt el mond romanz (frances *glace*, ocitan e forlan *glaç*, romen *gheată*, italian *ghiaccio*, romancc *glatsch*). In alter zonn inveci se doperen paroll che vegnen del latin *gelu*: spagnoeu *helo*, catalan *gel*, portoghes *gelo*, galizian *xeo*. Anca in del sud de l'Italia l'è spantegada quella manera chì de parlà.
In di lengov germanegh se partiss de la parolla **isaz* (ingles *ice*, todesch *Eis* e via inscì), che la gh'ha daa anca el nomm a l'Islanda, che la voeur proppi dì "la terra del giazz" (*Ísland*).
## Referiment

## Vos corelaa
*Aqua
*Tempesta
*Nev
*Vedretta
Bianch

El ***bianch*** (ciamaa anca *blanch* o, in Val Pus'ciav, *alv*) l'è un culur cunt un volt s'ciaröss, ma senza tinta. Püssé precisament al gh'haa dent tücc i culur del speter eletromagnetegh e al ven ciamaa anca culur acromategh. El negher l'è quand che gh'henn no culur.

L'impressiun de la lüss bianca l'è fada sö quand che i se meten insema var intesità de culur primar del speter: el russ, el verd e 'l blö. 

## Etimologia
El termen al ven dal germanegh *blank*, perchè in Lumbaart l'è balcaa 'l latin *albus* (föra che in del pus'ciavin *alv*).

## Lüss bianca
Una völta a se credeva che el bianch al füdess el culur principal de la lüss, e che i olter culur i se furmava dumà cunt la giönta de vargott a la lüss. Newton pöi l'haa faa vidé che el bianch l'era cumpost de la cumbinaziun de olter culur.

La lüss bianca, quand che la passa per un **prisma de cristall**, la faa sö un arcubalen cunt tücc i culur e la se spartiss in tücc i culur che i gh'è dent.
Eva Wilma

**Eva Wilma**, che in realtà la se ciama **Eva Wilma Riefle** (São Paulo, 14 12 1933), l'è un'atris brasiliana.

## Ligàmm de föra

* Eva Wilma sül IMDB
Brina

La **brina** o **prina**, **provina** l'è on residov de giazz granulos e de aspett cristallin  a forma de scaj o agh che 'l se forma per el brinament del vapor de l'aqua in de l'atmosfera.
## Formazion
La brina de inragiament l'è la pussee comuna in Lombardia e la se forma soratutt in su superfis che tenden a desperd el calor: la troeuvom soratutt duranta i nocc d'inverna, cont el ciel seren e senza vent, condizion che favorissen la despersion del calor. La se forma per el brinament del vapor aqui in su 'na superfis freggia (el soeul, i ogett, i tecc): donca bisogna che 'l pont de rosada el sia pussee alt de la temperadura superficial, ma pussee bass a 0°C.

Gh'è anca on'altra brina, ciamada *brina de avenzion*, e che l'è minga tant frequenta in Italia. La se forma cont i vent fregg, che fann nass di cristai de brina proppi fin anca sui superfis rialzaa in direzion oposta al vent, compagn di borr o i lampion, ma con di nivei de umidità de l'aria bei alt.

Tutt dò i varietà de brina poeuden parè compagn de la calabrosa: ma la calabrosa però la se forma cont el gelàss di gottinn denter a la scighera, quand che la temperadura l'è sotta ai 0°C.
La brina l'è diferenta de la rosada che, in d'on moment che 'l vegn dopo la soa formazion, la gela e la forma di strutur de giazz a boll piscininn che se ciamen *rosada bianca*. 

La brina la pò formàss anca de soravia a altra brina, giazz o nev, e la vegn ciamada *brina de superfis*. Quell lavorà chì el suced minga domà in natura, ma anca in di frigorifer e in di congelador. In montagna la nev fioccada de poch la pò gelà, se l'aria l'è umeda assee. In 'sta manera, se formen di strutur gelaa e ciamaa *fior de nev*. Quei lavorà chì se poeuden vedè in di region polar, compagn de l'Islanda.

## El nomm
La parolla *brina* e i sò variant vegnen tucc del latin *pruīna*, con l'istess significaa. *Pruīna* l'è anca colegaa a *frost*, parolla doperada in ingles, islandes, danes, norveges e svedes per ciamà la brina, e che l'è colegada anca al verb ingles *to freeze*. 
El termen *brina* (e compagn) l'è doperaa soratutt in Lombardia, Piemont, Emilia e Liguria, oltra che in Toscana, Umbria e Lazzi (insemma a *brinata*). In del Trentin, inscambi, se dopera la parolla *bruma* (compagn del rumen *brumă* e l'albanes *bryma, *ma anca de l'ossolan *bruma*, che l'è ona manera de ciamà l'autunn), intant che in del Venet se dopera pussee *broxa* o *bròxema*. In del sud e in Sardegna se dopera pussee el tipo *gelata*, compagn del frances *gelée (blanche)*, del portoghes *geada branca* e del catalan *gelada*.

## Referiment


## Vos corelaa
*Giazz
*Rosada
Nocc

La **nocc** o **nott** l'è la part del dì solar in de la qual el sô el se troeuva dedree a l'orizont.
A l'è 'l period comprenduu in tra el tramont e l'alba che la vegn, in del qual la lus del sô l'è nò visibel. In gener de nocc, inscambi del sô, se pò vedè la luna.

La durada de la nocc la se desferenzia in bas ai stagion, a la latituden, a la longituden e al fus orari. In di dì de l'equinozzi la nocc e 'l dì gh'hann, teoricament, l'istessa durada; a dìlla tutta però la defrazion provocada de l'atmosfera la fà vegnì el dì semper pussee longh de la nocc.
In del mond a gh'è duu pont indove per ses mes l'è nocc. Ai duu poi defatt a gh'è domà dò stagion, l'estaa e l'invern, che coresponden a ses mes de dì e alter ses de nocc. Quand che, per esempi, al polo nord l'è estaa, al polo sud l'è invern e, per via de l'inclinazion assial, la lus del sô la ghe riva nò. Per 'sta reson se parla del* sô de mezanocc* quand che l'è estaa in vun di duu poi, perchè i ragg del sô rive per tutt el dì. El fenomen el dura inveci per on temp minor intant che se spostom invers i duu circoi polar. A l'equator inscambi, el dì e la nocc hinn compagn per tutt l'ann.
## El nomm
*Nocc* el vegn del latin *noctem*, compagn de quell che 'l suced in tutt i lengov romanz (italian *notte*, piemontes *neuit*, ligur *neutte*, frances *nuit*, catalan *nit*, spagnoeu *noche*, portoghes *noite*, venet *note*, romen *noapte*, sicilian *notti*, romancc *notg*). La parolla però l'è comuna a tutt i lengov indoeuropei: dal germanegh (ingles *night*, todesch e olandes *nacht*, danes *nat*, norveges e svedes *natt*) al slav (bieloruss *noč*, bulgher *nošt*, cech e polacch *noc*, serbocroatt *noć*, russ **, ucrain *nič*) al celtegh (breton *noz*, galles *nos*, irlandes *oíche*, scozzes *oidche*), al baltegh (lituan *naktis*, letton *nakts*), al grech (grech antigh *núx*, grech moderno *núkta*) a l'albanes (*natë*).
La variant *nott* l'è doperada in del Bressan comè variant fonetega natural, intant che in de la Lombardia ocidental (soratutt a Milan) l'è ona conseguenza de l'influenza de l'italian.

## Vos corelaa
* Dì
* Luna
* Equinozzi
* Solstizzi
* Stagion de l'ann
* Tramont
* Sira
* Alba
* Mezanocc
Lengua cumbrega

El **cumbregh** l'era ona lengua celtega de la Britannia del nord, parlada de la Scozia meridional fina a la zona de Manchester. La ciappa el sò nomm de la region de la Cumbria.
On temp el cumbregh el vegniva ciamaa *galles del nord*, intant che 'l cornegh l'eva ciamaa *galles del sud*. Regordemmes che 'l nomm de la region *Cumbria* l'è bell compagn a la version celtega de "Galles" (cioè *Cymru*).

Se sa gnamò adess se 'l cumbregh a l'era ona lengua deperlee o domà on dialett del galles. El someja che la region de la Cumbria la sia stada separada del di regn galles despoeu la battaja de Chester del 616.

Esisten minga di atestazion scrivuu, foeura che ona quai indicazion in d'on quai test latin. Quella lengua chì la vegnaria del galles setentrional antigh, che forsi l'eva imparentaa con la lengua di Pitt e cont el cornegh. L'è probabel, per via de la zona indè che l'era parlaa, che 'l cumbregh el poeuda vess staa influenzaa anca del goidelegh e del scandinav. 

El cumbregh l'era descomparii giamò in tra el XI e 'l XIII secol. In del moment pussee favorevol, l'eva parlaa de circa 30.000 personn. Certi paroll de quella lengua chì hinn restaa fina incoeu in di numer, in di filastrocch, in de l'onomastega del Strathclyde, in de la toponomastega de l'Inghilterra e de la Scozia, e in d'on quai termen legal de l'alt Medioev.
## Bibliografia
*Kenneth H. Jackson, *Language and History in Early Britain*, Edimburgh, Edinburgh University Press, 1953.
*Russell, Paul, *An Introduction to the Celtic Languages*, Londra, Longman, 1995.
*Schmidt, Karl Horst, *Insular Celtic: P and Q Celtic* in M. J. Ball and J. Fife (ed.) (a cura di), *The Celtic Languages*, Londra, Routledge, 1993, pp. 64-98.
Trenord

**Trenord** a l'è ona società de straport ferroviari che la opera in Lombardia. A l'è ona società a responsabilità limitata cont i sò quot spartii a mità in tra el Grupp FNM e la Trenitalia.

## Storia
Originariament ciamada "Trenitalia LeNord" l'è nassuda el 4 de agost del 2009 de la fusion de la società regional LeNord e de la Division Regionala Lombardia de la Trenitalia. Comé primm pass a hinn faa su on noeuv center de manutenzion e nettada.

Dal 30 ottober 2009 gestissen el straport ferroviari regional lombard, cont di contratt estenduu finna al dì d'incoeu.

L'ha poeu ottegnuu de gestì i servizzi TiLo, Eurocity e de on quaj EuroNight in collaborazion cont ÖBB e Deutsche Bahn.

## Lign e servizzi
Trenord l'ha ereditaa i fonzion de Trenitalia e LeNord, e donca la gestiss 42 lign regionai, 12 lign suburban, el servizzi aeroportoal Malpensa Express e i straport internazionai in tra la Lombardia e l'Austria e la Germania.

A gh'è donca 2200 cors al dì, che servissen 650000 personn in su 1920 km de lign gestii da RFI e FerrovieNord.

## Material rotabil
La Trenord la gh'ha 1850 tocch e donca 459 treni in composizion regolar, inscì spartii:
*Locomotiv elettrich
**Locomotiva FS E.464
*Locomotiv Diesel
**Locomotiva FS D.445
*Elettrotreni
**Treno Servizio Regionale
**Treno Alta Frequentazione
**Convoglio Servizio Aeroportuale
**Carevasg
**Donizetti
*Autotreni ed Automotris
**Automotris FS ALe 582
**Autotreno TN ATR 125
**Autotreno TN ATR 115
**Autotreno TN ATR 220
**Autotreno TN ATR.803
**ALn 668
***Automotris SNFT ALn 668-120
***Automotris SNFT ALn 668-130
***Automotris SNFT ALn 668-140
*Carrozz passegee
**Pianal rebassaa, sia in version semipilota che normal
**Carrozza FS tipo MDVC, sia in version semipilota che normal
**Carrozza a du pian tipo 1979, sia in version semipilota che normal
**Vivalto, sia in version semipilota che normal

El sò deposit a l'è el Deposit de Milan Fiorenza. La flotta la gh'ha on'età media de 19 agn, e 'l 45% a l'è pussee vegg de 35 agn.

## Riferiment
*La flotta - Elettromotrici 
*Lombardia: Slitta Al 31 Marzo La Fusione Fra Trenitalia E Le Nord. Lo Impone Una Normativa Consob 
*Trenord - l'azienda
## Vos correlaa
*FerrovieNord
*TiLo

## Ligamm de foeura
* Sit offizial
Battaja de Chester

La **battaja de [[Chester]]** (galles antigh: *Guaith Caer Legion*; galles modern: *Brwydr Caer*) l'è staa on isconter armaa in tra el regn sasson de la Northumbria e on grupp de regn galles.
I armad del re Aethelfrith de Bernicia hann vinciuu in sui britann, che hann perduu i sò comandant Selyf Sarffgadau e Cadwal Crysban.
A someja che la battaja la sia stada combattuda in del 616, ma l'è minga cert. Se sann minga ben nanca i reson che hann portaa a la battaja.
## Vos corelaa
* Aethelfrith de Bernicia
Chester

**Chester** (parnonzia in ingles: [ˈtʃɛstər]; *Caer* in galles; *Deva* in latin) l'è ona città de l'Inghilterra center-ocidental, cont ona popolazion de pussee de 80.000 personn (censiment del 2001).
L'è traversada del fiumm Dee e l'è minga tropp delonsg del confin cont el Galles. 
## Storia
La città l'è stada fondada di Roman, che l'han ciamada *Deva* o *Castra Devana*, del nomm del fiumm Dee. Deva l'è staa el quarter general de la legion romana quella de vint (Legio XX Valeria Victrix) fina al 380. Arent al fortin la s'è desviluppada vuna di città pussee important de la Britannia romana. Del nomm *Castra* semm rivaa a quell del dì d'incoeu.

In del Medioev i Sasson l'hann ciamada *Leageceaster*, anca se l'è stada abitada di Britannegh romanizaa almanch fina al princippi del VII secol, quand che gh'è stada ona battaja vinciuda del re de Northumbria.
L'è stada conquistada di danes, e poeu recostruida in del 908 del re Ethelred de Mercia. Chester l'ha resistuu pussee de alter città de la Gran Bretagna a l'invasion normanna.
Despoeu la conquista normanna, Chester l'è devegnuda ona città bella importanta, cont on castell e on port. In del 1541 l'è devegnuda anca la sede d'ona diocesi. In del 1646 gh'è stada ona pidemia de pest, che l'è andada inanz fina a la primavera de l'ann dopo.
In del XVIII secol l'è scominciada la decadenza del port, per via de l'insabiament del fiumm Dee, e per la concorenza de Liverpool. Ai temp de la revoluzion industrial gh'hann costruii on canal e ona ferrovia.
## Gemellagg
* Sens, Francia.
* Lörrach, Germania.
* Senigaja, Italia.
Mar d'Irlanda

El **Mar d'Irlanda** (ingles: *Irish Sea*; irlandes: *Muir Éireann*; manx: *Mooir Vannin*; galles: *Môr Iwerddon*) l'è 'l mar che 'l spartiss l'Inghilterra de l'Irlanda. L'è colegaa a l'Ocean Atlantegh a sud per mezz del Canal de San Giorgg, a nord cont el Canal del Nord.
L'è nassuu circa 20.000 agn fa, a la fin de l'era glacial: prima l'era domà on gran lagh d'aqua dolza.
In del mezz del Mar d'Irlanda a gh'è l'Isola de Man.
## Vos corelaa
*Irlanda
Vent

El **vent** a l'è on movimént de ona massa d'aria atmosferega, de on'area con la pression alta (anticiclonega) a vuna con la pression bassa (ciclonega).
In gener con quell tèrmen chì se intenden i corent aerei orizontai: per quei verticai se dopera pussee el termen "corent convetiv", che inscambi nassen per on'instabilità atmosferega verticala.
## El nomm

El nomm vent el deriva del latin *ventus*, comun a tutt i lengov romanz (italian e portoghes *vento*, frances, ocitan e catalan *vent*, spagnoeu e aragones *viento*, asturian *vientu*, romen *vânt*, sicilian *ventu*, sardegnoeu *bentu*). La parolla la se troeuva anca in del protogermanegh **windaz* (ingles, olandes e todesch *wind*, danes, svedes e norveges *vind*, islandes *vindur*, frison *wyn*, bass todesch *wiend*) e la se colega anca ai lengov slav (russ *veter*, serbocroatt *vjetar*, slovacch *vietor*, sloven *veter*, ucrain *viter*, polacch *wiatr*, cech *vítr*, bieloruss *vecer*, bulgher *vjat'r*) e celtegh (galles *gwynt*).
## Vos corelaa
*Roeusa di vent
*Brisa
*Breva
*Vent geostròfich
*Spiral de l'Ekman
*Favòni
*Sover
*Grecal
*Levant
*Siròcch
*Ora (vent)
*Ander
*Ponent
*Maestral
*Bòra
*Meltèmi
Brisa

La **brisa** l'è on vent debol e local. 
De sòlet l'è comprenduda in tra i 2 e i 3 gradi de la Scala Beaufort, e donca la gh'ha ona velocità che la va di 7 ai 20 km/h. La riva quand che gh'è on camp de volta pression, senza mass d'aria in de l'atmosfera. A l'è classifegada tant 'me on *vent periodegh* in del ciclo del dì che le caratterizza, influenzaa di mudament de la pression atmosferega per de la diferenza de temperadura.
## Descrizion
### Brisa de mar e de terra

La *brisa de [[mar]]* l'è on vent del dì che 'l boffa in di zònn de costa del mar invèrs la terra. L'è determinada del minem depressionari che 'l se forma sora la terra per via del calor specifegh diferent. L'aqua la gh'ha on calor specifegh pussee alt respètt al terren, e per 'sta resón la se rescolda e infreggia pussee adasi respett al soeul che, inscambi, el tend a cedegh el calor a l'aria cont ona velocità de scambi pussee granda. Donca el terren el se rescolda in del cors del dì, e 'l rescolda anca l'aria che gh'è de soravia, e quèsta chì la tend a svolzass. Quell lavorà chì el compòrta ona sbassada de la pression al nivèll de la superfis de la terra, e donca l'aria che la se troeuva de soravia la superfis del mar (pussee fresca e in d'ona zona cont ona pression pussee alta) la se sposta invèrs la depression debola nassuda sora la terra: de chì el vegn foeura la brisa.

De nocc la situazion a l'è a l'invèrs: el terren el se infrèggia pussee a la svelta del mar: la zona de bassa pression la desveluppa, donca, de soravia a l'aqua. Quella situazion chì la fa nass on vent de la terra ferma al mar, ciamaa brisa de tèrra.

Di lavorà compagn je troeuvom anca in di region di lagh.

### Brisa de mont e de vall
In di zònn de montagna la brisa la se manifesta in manera compagna, ma per resón diferent. In quei cas chì, defatti, oltra che la temperadura, anca la conformazion del terren la partecipa in del formàss del fenomen. Quand che 'l leva su el sô, domà i scimm di mont gh'hann la lus, e cont el passà de la matina i pendis espòst al sô a sorbissen pussee calor del fond de la vall. L'aria calda donca la rampega i fianch di mont invèrs i scimm, inscambi l'aria freggia de la vall la monta su per sostituìlla. Inscì el nass on moviment d'aria che 'l partiss de la vall (in bass) fina ai montàgn (in alt). In de la nòcc la situazion la se invertiss, e i arei che prima eren cald vegnen fregg: alora l'aria freggia, per resón convettiv e gravitazionai, la va giò invèrs el fond de la vall.

La brisa de mont donca l'è on vent catabategh, quella de vall inveci l'è on vent anabategh.

## El nomm
La parolla brisa l'è comuna a la pupart di lengov romanz (italian *brezza*, frances *brise*, spagnoeu e portoghes *brisa*, romen *briză*). Del neolatin la s'è spostada anca a l'ingles *breeze*, al todesch *Brise*, a l'Olandes *bries*, al norveges e svedes *bris*, al danes *brise*; e ai lengov slav (bulgher, macedon, russ e serb briz; ucrain *bryz*; cech *bríza*; polacch bryza), al basch (*bris*), ai lengov baltegh (lituan *brizas*, letton *brīze*) e ai lengov sotta l'influenza sovietega (azer *brizlər*, kazak e tuvan *briz, *eston *briis*). L'etimologia però l'è minga ciara.

## Vos corelaa
*Vent
Canal de San Giorgg

El **Canal de San Giorgg** (ingles: *Saint George's Channel*; irlandes: *Muir na Breataine*; galles: *Sianel San Siôr*) a l'è on brasc de mar strengiuu in tra l'Irlanda e la Gran Bretagna.
El colega el Mar d'Irlanda cont el Mar Celtegh, che l'è on tocch de l'Ocean Atlantegh. A l'è longh pressapoch 160 km e l'è largh al massim 145 km. El pont pussee strecc a l'è de 76 km.

## Vos corelaa
*Mar d'Irlanda
*Mar Celtegh
Mar Celtegh

El **Mar Celtegh** (ingles: *Celtic Sea*; irlandes: *An Muir Cheilteach*; cornovajes; *Mor Keltek*; galles: *Y Môr Celtaidd*; breton: *Mor Keltiek*; frances: *Mer Celtique*) l'è ona sezion de l'Ocean Atlantegh.
A l'è strengiuu in tra l'Irlanda del sud, la Gran Bretagna e 'l nord de la Francia. El confina cont el Canal de San Giorgg, el Canal de Bristol e la Manega.
L'è pien de pess, soratutt de sardinn. 
## Vos corelaa
*Ocean Atlantegh